钦定古今图书集成/明伦汇编/氏族典/第295卷 > 《苏州府志》 > 章邯
## 钦定古今图书集成/明伦汇编/氏族典/第295卷 > 《苏州府志》 > 章邯

按《史记秦始皇本纪》：“二世皇帝二年冬，陈涉所遣周
章等将西至戏，兵数十万。二世大惊，与群臣谋曰：‘奈
何’？”少府章邯曰：“盗已至，众彊，今发近县不及矣。郦山
徒多，请赦之，授兵以击之。”二世乃大赦天下，使章邯
将，击破周章军而走，遂杀章曹阳。二世益遣长史司
马欣、董翳佐章邯击盗，杀陈胜城父，破项梁定陶，灭
魏咎临济。楚地盗名将已死，章邯乃北渡河，击赵王
歇等于钜鹿。三年，章邯将其卒围钜鹿。楚上将军项
羽将楚卒往救钜鹿。夏，章邯战数却，二世使人让邯，
邯恐，遂以兵降诸侯。〈按章邯降楚项羽立为雍王汉王定三秦邯败走废丘自杀〉